
ערעור על החלטות בית משפט לענייני משפחה בקריות (כב' השופטת מאיה לוי) מיום 11.12.23 ו-12.12.23 בתיק תלה"מ 36647-06-22 .
	פסק דין



[bookmark: NGCSBookmark]ערעור על החלטות בית המשפט לענייני משפחה בקריות (כב' השופטת לוי) מתאריכים 11.12 ו- 12.12 המורות על צו פירוק שיתוף בנחלה במושב xxxx והדוחה בקשת המערערת לתיקון כתב תביעתה.

רקע עובדתי – 
1.	הצדדים נישאו בשנת 2007, ונולדו להם 4 ילדים. יחסי הצדדים עלו על שרטון, והמערערת 
הגישה תביעה רכושית מסגרתה טענה, בין היתר, כי בבעלות הצדדים נחלה משותפת במושב xxxx
שהזכויות בה הוענקו להם במתנה מסבתה ועתרה למתן צו לפירוק שיתוף "מחצה על מחצה", תוך 
שתינתן לה זכות קדימה לרכוש את חלקו של המשיב. 
כמו כן, עתרה המערערת למינוי שמאי להערכת שווי הנחלה ומינוי אקטואר לאיזון זכויות וחובות 
הצדדים. 

2.	בית המשפט קמא מינה מומחים, וחוות דעת מטעמם הוגשו.

3.	בדיון ביום 7.9.23 ביקש המשיב כי יינתן פס"ד לפירוק שיתוף נוכח הסכמתו לפירוק. 

4.	בתגובתה לבקשה טענה המערערת כי מתנגדת למתן צו לפירוק שיתוף ובכוונתה להגיש בקשה לתיקון כתב התביעה ולתבוע כי חלקו של המשיב בנחלה יוגבל לסך השקעתו בסכום של כ-200,000 ₪ ולא מעבר לכך, וכי רק לאחר הכרעה בסוגיית הנכסים והיקפם ניתן יהיה להתקרב לשלב
 הפירוק. 


5.	בית המשפט קמא קבע כי המערערת לא העלתה נימוקים ענייניים להתנגדות למתן צו פירוק; באפשרות המערערת לרכוש את חלקו של המשיב בנחלה בכפוף להתמחרות, לחילופין באפשרותה להסכים לצו פירוק ובמקביל לעתור לקבלת זכות ראשונים לרכישת החלקה או קיזוז סכומים בהתאם לחוו"ד אקטוארית, אולם אין בכך כדי לאיין את עצם מתן צו הפירוק. 

עוד צוין כי לא ניתן להתעלם מאמירות המערערת במסגרת כתב התביעה ביחס לחלוקת הזכויות ועל כן ספק אם יש נימוקים שיצדיקו בשלב זה תיקון כתב התביעה. 

6.	ביום 11.12.23 ניתן צו לפירוק שיתוף, ניתנה למערערת זכות ראשונים לרכוש את החלקה, 
ונקבע כי הליך המכירה יצא לפועל רק לאחר קבלת חוו"ד אקטוארית ועריכת התחשבנות בין הצדדים, וזאת לאור טענות המערערת ביחס לפערי השתכרות. 

7.	ביום 12.12 דחה בית המשפט קמא את בקשת המערערת לתיקון כתב התביעה ונקבע כי אין מקום להתיר למערערת לחזור בה מהצהרותיה. כמו כן, באפשרות המערערת להגיש למומחים שאלות הבהרה ובהמשך לעתור לזימון חקירתם. 

טענות המערערת – 
8.	המשיב מעולם לא הכחיש טענת המערערת כי קיבלה את הנחלה בירושה מסבה המנוח ומתנה מסבתה. הצדדים נשאו בעלות הסדרת הנחלה על שמם בהשקעה משותפת ע"ס כ 405,000 ₪. 

9.	הנחלה אינה ברת איזון ועל כן שגה בית המשפט קמא משנתן צו לפירוק שיתוף לנחלה בכלל ובשיעור של מחצה על מחצה בפרט. 

10.	בית המשפט קמא לא נימק בהחלטתו מה המניעה לתיקון כתב התביעה בשלב מוקדם של ההליכים, לאחר שהתקיים דיון קדם אחד, לפני שהוגשו תצהירי עדות ראשית ונקבע מועד הוכחות, כאשר הטענה כי תוגש בקשה לתיקון כתב התביעה עלתה עוד בטרם התקיים הדיון הראשון. 

11.	תיקון כתב התביעה המבוקש מקורו בטעות סופר של ב"כ המערערת, אשר לא הוסיף בכתב התביעה לאחר המילים "מחצה על מחצה" שהכוונה מתוך הסכום ששילמו הצדדים במשותף לרישום זכויותיהם בנחלה. 

12.	עוד נטען כי העברת הזכויות בוצעה על בסיס מצג שווא או מרמה ובסמוך לקרע בין הצדדים.

כאן המקום לציין כי הגם שמדובר בהחלטות אשר דוחות בקשת תיקון כתב תביעה, בסופו של יום החלטות אלו מביאות להכרעה בהליך פירוק השיתוף ומכאן הדיון במסגרת מותב תלתא ובעמ"ש. כעת נעבור לגוף הדברים.

הכרעה – 
13.	בערעור בפנינו הבהרנו כי שאלת מקור הזכויות אינה מטה הכף; אין חולק כי בני זוג יכולים להעביר נכס אשר במקורו הגיע ממקור 'חיצוני', שאינו בר איזון, לתוך מסת הנכסים ברי האיזון. בכך הופך נכס שאינו בר איזון בשל הדרך בה התקבלו הזכויות, לנכס שהנו בר איזון.

14.	במקרה בפנינו, אין חולק כי מקור הזכויות בנכס נשוא המחלוקת הנו מסבה וסבתה של המערערת; הסבתא, גם אליבא המערערת עצמה, בחרה לאפשר למערערת ולמשיב לקבל זכויות בנחלה, לאחר פיצול הנחלה, תוך שכל שנדרש מבני הזוג שניהם (המערערת והמשיב), לשאת בעלות הסדרת הרישום והפיצול (ראה סעיף 14 לכתב הערעור!!).

15.	למעשה המערערת מאשרת בפה מלא, גם מסגרת הערעור, כי המתת, של הזכויות בנחלה, ניתנה אמנם מכוח קשר הדם של המערערת, אך ניתנה לשני בני הזוג גם יחד.

16.	הטענה כיום כי מדובר בנכס שהזכויות בו הועברו בירושה למערערת בלבד, אינה עולה בקנה אחד עם הצהרת המערערת עצמה כאמור לעיל (וראה למשל סעיף 15 לכתב הערעור).

17.	זאת ועוד- המערערת מאשרת, בתצהירי התביעה שהגישה, כי מדובר בנכס אשר גם אם מקורו חיצוני- הפך לנכס בר איזון ומשותף; ראה לעניין זה סעיף 17 לתביעה הרכושית (המגדיר הן את דרך העברת הזכויות- במתנה, והן את מקבלי המתנה- שני הצדדים); ראה סעיף 19 לתביעה הרכושית- פירוק שיתוף ומכלל זאת מסיק אתה על שיתוף (ובשיעור של מחצה על מחצה, כנטען) וכן סעיף העתירות.

18.	לא זו אף זו- עצם העתירה לבצע פירוק שיתוף בנכס, להבדיל מאיזון השקעה או עתירה כספית בגין השקעה בלבד, מלמדת כי גם המערערת עצמה (התובעת קמא), ראתה את זכויות הצדדים כמשותפות; ברי כי בהיעדר שיתוף בזכויות, אין מקום לפירוק שיתוף (עתירת המערערת עצמה), ומכאן בעצם הגשת התביעה והעתירות לסעדים במסגרתה, יש ללמד על קיומו של שיתוף.

19.	ודוק- עצם העובדה כי בכתב התביעה קמא  עותרת המערערת  ל'זכות קדימה' ברכישה, (סעיף 19), הוא הנותן כי המערערת אינה עוסקת בפיצוי כספי או בחלוקת השקעה (שאחרת אין משמעות לזכות הקדימה); העתירה אפוא היא לפירוק שיתוף.

20.	ונזכיר- אין מדובר בהצהרות גרידא; מדובר בטענות עובדתיות המגובות בתצהירי צדדים; משכך, בדין דחה בית המשפט קמא האפשרות לחזור מהמוצהר ע"י התובעת, חזור והצהר, ובדין מצא בית המשפט קמא כי הניסיון לטעון ל'טעות סופר' דחוק, בלשון המעטה.

21.	שקלנו נושא טענת המרמה או חוסר תום הלב, כפי שהועלה בסעיף 20 לכתב הערעור, ואילך; נזכיר כי ככלל אין מקום לגלגל בתביעה פירוק שיתוף הגלגל לאחור, ולבחון השקעת מי מהצדדים (הלכת ע"א 66/88 דקר נ' דקר); ראה גם תמ"ש (י-ם) 12316-04-12 ותמ"ש (ב"ש) 15300/09 המבחינים בין אפשרות לאיזון לא שוויוני בנכסים כלכליים ובין זכויות במקרקעין או זכויות שביחס אליהן נוהג רישום.

22.	אמנם, לכלל המבואר לעיל, קיימים חריגים (השווה למשל- בע"מ 2045/15, ובמיוחד בנושא תום הלב- פרשת ת"א (ת"א) 59/93 גזית נ' בלונדר. עם זאת, לאחר שבחנו הדברים הגענו למסקנה כי גם חריגים אלו לא ניתן להחיל במקרה בפנינו.

23.	ראשית, כאמור, המערערת עצמה הצהירה בכתבי טענותיה המגובים בתצהיר כי זכויות הצדדים בנחלה משותפות, לשניהם, בחלקים שווים.

24.	שנית, כפי שצוין ע"י המערערת עצמה, גם המערערת עצמה קיבלה הזכויות במתנה; השקעתה אפוא אינה עודפת אלא לכל היותר מתבססת על קשר הדם.

25.	שלישית- הגם שנטען בכתב ההגנה שהגיש המשיב בבית המשפט קמא  - למשבר בשנת 2020 (המועד בו נחתם הסכם החכירה ע"ש שני הצדדים), הרי בצד זאת צוין במפורש כי חרף המשבר פעלו הצדדים לשיקום היחסים (סעיף 3 לכתב ההגנה), עד אשר עלו היחסים מחדש על שרטון בשנת 2022.

26.	רביעית- הסכם חכירה שנחתם ע"ש שני הצדדים אינו תחילת רישום השיתוף בזכויות אלא סיומו; למה הכוונה- עוד עובר לחתימת הסכם החכירה נדרשה הסכמת האגודה, קליטת הצדדים באגודה, סילוק תשלומים משותף לשם הפיצול; על פי הקבלות שצירפה המערערת עצמה – מדובר בתשלומים ששילמו הצדדים יחד בשנת 2017, זמן רב עובר גם לטענות בדבר משבר שפרץ ביחסי הצדדים ועוד עובר לחתימת הסכם החכירה המשותף. די בכך להשמיט טענת המרמה ותום הלב.

27.	ונזכיר- גם אם היה מדובר בנכס חיצוני, הרי משאין חולק כי הצדדים ראוהו כמשותף (הצהרות בכתבי טענות, ר' גם דברי המערערת למומחה: "לטענת גב' xxxx הנחלה הוענקה להם במתנה מסבתה, מעוניינת לרכוש את חלקו של xxxx"), ולאור בע"מ 1983/23 פלונית נ' פלוני (12.2.2023) מהעת האחרונה, הכלל הוא כי מדובר בנכס משותף.

28.	סופו של יום- המקרה דנן אינו נמנה על המקרים החריגים המצדיקים התערבות; ההצהרות מחייבות את הצדדים ולא ניתן לסטות מהן ועל כן הוראת פירוק השיתוף תעמוד על כנה בתנאים שנקבעו בה (ממילא הוכפפה לגמר התחשבנות).

29.	למעשה, ניתן לסכם הדברים כדלקמן:
א.           אין מקום לדחות את הממצאים העובדתיים שנקבעו בפסק הדין;
ב.            הממצאים שנקבעו בפסק הדין תומכים במסקנה המשפטית שנקבעה בו;
ג.            אין לגלות בפסק הדין טעות שבחוק.

אשר על כן, מכח תקנה 148(ב) לתקנות סדר הדין האזרחי תשע"ט - 2018, דין הערעור להידחות.

30.	בנסיבות העניין משאין חולק כי המתת שניתנה למשיב נכבדה, איננו סבורים כי יש מקום לעשות הוצאות.

מותר לפרסום בהשמטת שמות הצדדים ופרטים מזהים.

ניתן היום, כ' אייר תשפ"ד, 28 מאי 2024, בהעדר הצדדים.

[אב"ד]

